Ir-Regolament tal-Kummissjoni (KE) Nru 2181/2001
tad-9 ta’ Novembru 2001
li jemenda r-Regolament (KEE) Nru 563/82 fir-rigward tal-kriterju sabiex jiġu identifikati l-annimali ta’ l-ifrat żagħżagħ mhux imsewwija
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq taċ-ċanga u tal-vitella [1], kif l-aħħar emendat bir-Regolament (KE) Nru 1512/2001 [2],
Wara li kkunsidrat ir-Regolament tal-Kunsill (KEE) Nru 1208/81 tat-28 ta’ April 1981 li jistabbilixxi l-iskala Komunitarja għall-klassifikazzjoni tal-karkassi ta’ l-ifrat adulti [3], kif l-aħħar emendat bir-Regolament (KEE) Nru 1026/91 [4], u b’mod partikolari l-Artikolu 3(1) tiegħu,
Billi:
(1) L-Artikolu 2 tar-Regolament tal-Kummissjoni (KEE) Nru 563/82 tal-10 ta’ Marzu 1982 jistabilixxi regoli dettaljati għall-applikazzjoni tar-Regolament tal-Kunsill (KEE) Nru 1208/81 sabiex jiġu stabbiliti l-prezzijiet tas-suq ta’ l-ifrat adulti fuq il-bażi ta’ l-skala Komunitarja għall-klassifikazzjoni ta’ karkassi [5], kif l-aħħar emendat bir-Regolament (KEE) Nru 2090/93 [6], tibbaża l-kriterju li jiddistingwixxi bejn il-karkassi ta’ l-annimali żagħżagħ mhux imsewwija ta’ anqas minn sentejn u l-karkassi ta’ l-annimali l-oħrajn aktar xjuħ skond il-grad ta’ l-ossifikazzjoni ta’ ċerti vertebra.
(2) Ir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u għar-reġistrazzjoni ta’ l-ifrat u li jirrigwarda l-ittikkettjar taċ-ċanga u tal-prodotti taċ-ċanga u li jħassar ir-Regolament tal-Kunsill (KE) Nru 820/97 [7] jistabilixxi sistema għall-identifikazzjoni u għar-reġistrazzjoni ta’ l-ifrat individwali li jippermettilhom li jkunu ssorveljati waqt ħajjithom kollha.
(3) Sabiex ikun ikun hemm leġislazzjoni konsistenti u aġġornata, il-kriterju ta’ l-identifikazzjoni fl-Artikolu 2 tar-Regolament (KEE) Nru 563/82 għandu jiġi emendat b’tali mod li, għall-iskopijiet tal-verifika, l-informazzjoni dwar l-età ta’ l-annimal fis-sistema ta’ l-identifikazzjoni u r-reġistrazzjoni stabbilita fl-Istati Membri bi qbil mat-Titolu I tar-Regolament (KE) Nru 1760/2000 għandha tintuża biex tidentifika l-karkassi ta’ l-ifrat maskili adulti mhux imsewwija li għandhom anqas minn sentejn.
(4) Għandu jkun hemm perjodu twil biżżejjed qabel l-applikazzjoni sabiex l-Istati Membri jkunu jistgħu jaġġustaw għas-sistema l-ġdida.
(5) Il-miżuri li hemm provvediment dwarhom f’dan ir-Regolament huma bi qbil mal-opinjoni tal-Kumitat ta’ Ġestjoni għaċ-Ċanga u l-Vitella.
ADOTTAT DAN IR-REGOLAMENT:
L-Artikolu 1
L-Artikolu 2 tar-Regolament (KEE) Nru 563/82 huwa mibdul b’dan li ġej:
"L-Artikolu 2
Għall-applikazzjoni ta’ l-Artikolu 3(1) tar-Regolament (KEE) Nru 1208/81, il-karkassi ta’ l-ifrat żagħżagħ maskili mhux imsewwija ta’ anqas minn sentejn u l-karkassi ta’ annimali maskili mhux imsewwija oħrajn għandhom jiġu distinti skond l-età ta’ l-annimal li għandha tkun ivverifikata fuq il-bażi ta’ l-informazzjoni disponibbli fis-sistema ta’ l-identifikazzjoni u tar-reġistrazzjoni ta’ l-ifrat stabbilita f’kull Stat Membru bi qbil mat-Titolu I tar-Regolament (KE) Nru 1760/2000 tal-Parlament Ewropew u tal-Kunsill [8]."
L-Artikolu 2
Dan ir-Regolament għandu jidħol fis-seħħ fit-tielet jum wara l-ppubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ April 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Novembru 2001.